“Metodalaš bagadeapmi mánáidgárddiid giellaoahpahusas lea jurddagirjji váldosisdoallu.

*Oasit girjjis heivejit maiddái  vuođđoskuvlla smávvaskuvladássái*.” (Davvi girji)

“Dás ovdanbuktit konkrehta jurdagiid ja rávvagiid maid mánáidgárdebargit sáhttet váldit geavahussii heivvolaš dilálašvuođain. Jurdagat ja rávvagat vulget ollu jođiheaddjiid, referánsajoavkku miellahtuid ja mánáidgárdebargiid vásáhusain geaiguin mis lea leamaš oktavuohta.”

|  |  |  |
| --- | --- | --- |
| 1 | Gozit ahte mánát ohppet guovddáš dearvvahansániid ja dajaldagaid sámegillii nu árrat go vejolaš. |  |
| 2 | Geavat sárgumiid ja govaid oainnusin ráhkadit iešguđet sániid ja dajaldagaid mearkkašumi. |  |
| 3 | Mánáid oadjebasvuođadovdu lea mávssolaš.  Oadjebasvuođadovdu dahká ahte sii rahpet iežaset dovddola(affektiivva) filtara  De sáhttet servvoštallat earáiguin ja álkibut oahppat giela. |  |
| 4 | Ustitvuohta, mieldefuollan(searvadahttin), ovttasbargu, joavkostoahkan, bárra-stoahkan leat dárbbalaš doaibmabijut nannet máná oadjebasvuođadovddu. |  |
| 5 | Lea vuogas gohčodit ovttaskas máná dákkáriin   * gii “máhttá sámegiela” * dahje lea“guovttegielat” * dahje gii máhtá dárogiela ja lea oahpahallagoahtán sámegiela. |  |
| 6 | Vástit sámegillii go mánát jerret sámegillii. |  |
| 7 | Vástit guovtte “gillii” go mánát jerret dárogillii. |  |
| 8 | Go mánát jerret dárogillii, vástit álggos sámegillii ja dasto dárogillii jus mánnná ádde veahá sámegiela. |  |
| 9 | Daga sámegiela vealtameahttumin lunddolaš vugiin. |  |
| 10 | Lea dehálaš láhttet (dahkaluddat) ahte mánná ádde sihke dáro- ja sámegiela dan sadjái go láhttet ahte mánná ii máhte sámegiela |  |
| 11 | Hála mánnái (Váldde oktavuođa) álggos sámegillii ja dasto dárogillii vaikko mánná ii ádde sámegiela nu bures. Muhtomin soaitá leat dárbbalaš hállat mánnái dárogillii álggos ja dasto sámegillii. Lea dehálaš ovddidit áddejumi mánás vai sutnje šaddá álkit áddet maid sámi dajaldat mearkkaša.Prinsihppa lea ahte mii galgat dahkat sámegiela vealtameahttumin (darbun) ovttaskaskas mánnái vaikko son ii vuos ádde nu ollu sámegiela. Seammás mii galgat dahkat dadjojuvvon sámi dajaldaga áddehahttin sidjiide. **Ádden lea buot oahpahusa vuođđun** |  |
| 12 | Sámás nu ollu go vejolaš mánáiguin, mánáide ja mánáid birrasis .  Govttolaš *gielladulvi* ovddida oahppama go mánát áddejit mii daddjo. |  |
| 13 | Lea dehálaš hállat daguid, doaimmaid, konkrehtaid, áđaid jna. birra. |  |
| 14 | Lea álkitt oahppat giela ja ovdánit gielalaččat go mánát deivet giela juoga man oktavuođas |  |
| 15 | Čalmmisindahkan, konkretiseren, sárgumat(tevnnegat), govat ja diekkárat leat dehálaččat álgodásis. |  |
| 16 | Lea vuogas geavahit mánáidgárddis (skuvllas) lanja dahje dihto sajiid gos hállojuvvo dušše sámegiella. |  |
| 17 | Lea dehálaš asahit rutiinnaid (vieruid) ossodagas (skuvllas) gos ovdamearkka dihte dihto dohkát dahje hámit (omd eallit) hállet dušše sámegiela. |  |
| 18 | Sáhttá ráhkadit sámegielalaš biiriid (sajiid) guovttegielalaš ossodagain. |  |
| 19 | Rollaneavttašeapmi sámegillii mas buohkat leat mielde lea dehálaš vuohki addit mánáide vejolašvuođa hállat sámegiela.  Diekkár neavttašeames juhket rollaid dainna lágiin ahte sii geat hállet sámegiela njuovžilit ožžot stuorát rollaid, ja sii geat hállet unnán sámegiela ožžot vejolašvuođa hállat dan maid máhttet. |  |
| 20 | Vásáhusat čájehit ahte mánát liikojit bures ráhkadit sámi-TV, man sáhttá stuora gássain ráhkadit ja mas bargit ja mánát sáhttet neavttašit sámegillii. |  |
| 21 | Lea dehálaš ahte lea sámegiel namma juohke gova vuolde dahje iešguđet áđas ossodagas(skuvllas) vaikko mánát leatge unnit (dahje eai máhte lohkat) |  |
| 22 | Stuorát mánáide sáhttá geavahit namaid, lihpuid, galbbaid, jna. guovtte gillii.  Lea vuogas čállit sámegielsániid dihto ivnniin ja dárogielsániid fas eará ivniin. |  |
| 23 | Guovttegielalašplakáhtain lea dehálaš ahte sámegielsániid *álo čállá ovtta sadjái,* ja nu dahká dárosániid maid. Sámegielsánit olgešbealde ja dárogielsániid gurutbealde, ovdamearkka dihte. |  |
| 24 | Váldde geavahussii iešgguđet spealuid mat nannejit giellaovdáneami. Lea álo vuogas ahte mánát deivet spealuid ovttas rávisolbmuiguin. |  |
| 25 | Máidnasiid, muitalusaid, lávlagiid dramatiseret lea buorre vuohki. Les dehálaš ahte mánát dovdet diekkáriid sissdoalu ovdal go rollaid juohká. |  |
| 26 | Dábálaččat mánát ohppet lávlagiid nuohta álggos ovdalgo áddegohtet man birra ovttaskas lávlla lea. Go máhttet nuohta ja lávlaga lávlut, de mearkkaša ahte lea juo ožžon buori oktavuođa dan lávlagii. De lea álkit gieđahallat sisdoalu ja hállat lávlaga birra dahje dramatiseret dan. |  |
| 27 | Go mánát hápmejit cealkaga grammáhtalaččat boasttu vugiin, de lea buoret ahte mii geardduhit cealkaga nu mo lea riekta ja láhttet ahte mánát leat dadjan nu dan sadjái go divodišgoahtit cealkaga. |  |
| 28 | Muhtomin mánát válljejit stoahkat dárogillii. Erenoamážit dárogielat ruovttuid mánát válljejit stoahkat dárogillii mánáidgárddis. Dat lea lunddolaš. Mánáid-TV`s lea váldoovddasvástádus dás! Rávisolbmuin leat goitge vejolašvuođat oažžut mánáid stoahkat maiddái sámegillii. De ii leat ávki dadjat ahte galget stoahkat sámegillii. Muhto go rávisolbmot oassálasttet soames stohkosiin**.,** de sáhttet oažžut mánáid vásihit ahte sii maiddái sáhttet stoahkat sámegillii. |  |
| 29 | Geavahit videobáttiid main leat sámi stohkosat ja lávlagat ovdal go mánát stoahkagohte dahje ovdalgo rávisolbmot ja mánát álgahit stohkosa, váikkuha positiivvalaččat mánáid giellaválljemii ja giellageavaheapmái. |  |
| 30 | Lea vuogas ahte muhtun rávisolbmot čađat hállat sámegiela mánáiguin. |  |
| 31 | Lohkat sámegillii sámegielguovddážis(sámegiel dihtosajis mánáidgárddis/skuvllas), lohkat dárogillii dárogielguovddážis/dihto sajis lea buorre vuohki addit mánáide guovtttegielalaš movttiidahttima. |  |
| 32 | Dahkat gielalažžan min daguid ja oažžut mánáid muitalit dan birra maid barget, maid leat bargamen, addá rávisolbmuide vejolašvuođaid váldit atnui rikkis giela ja heivvolaš doahpagiid. |  |
| 33 | Mánáid sámegiel sátneriggodat ja doabarádju ovdánit buoremusat go rávisolmot váldet atnui daid sániid ja doahpagiid lunddolaš oktavuođain. |  |